Man by wildtuin met olifanttande betrapArgieffoto ŉ 28-jarige Mosambiekse man is in hegtenis geneem nadat hy glo met twee olifanttande in die Krugerwildtuin betrap is. Kapt. Matimba Maluleke, woordvoerder van die Valke in Limpopo, het gesê die man is Saterdag aangekeer toe hy die wildtuin by die Punda Maria-hek wou binnegaan. “Veldwagters het die man voorgekeer en sy voertuig deursoek. Hulle het op die twee tande afgekom wat agter in die voertuig in mieliemeelsakke versteek was,” het Maluleke gesê. Die man is in hegtenis geneem op aanklag van die onwettige besit van olifanttande. Hy sal na verwagting Dinsdag in die Malamulele-landdroshof verskyn.